b'\n_START_ARTICLE_\nGestapo\n_START_PARAGRAPH_\nGestapo (kratica za Geheime Staatspolizei: tajna dr\xc5\xbeavna policija) je bila uradna tajna policijska organizacija v nacisti\xc4\x8dni Nem\xc4\x8diji. Kot del Schutzstaffela (SS) je bil podrejen Reichssicherheitshauptamtu (RSHA) (vodstvo tajnih slu\xc5\xbeb) in je bil del (SD) (tajne slu\xc5\xbebe) ter pododdelek Sicherheitspolizei (SIPO) (varnostna policija)._NEWLINE_Gestapo je bil ustanovljen 26. aprila 1933 v Prusiji iz \xc5\xbee obstoje\xc4\x8de organizacije\xc2\xa0\xc2\xbbPruska tajna policija\xc2\xab. V bistvu je bil veja pruske policije, imenovan\xc2\xa0\xc2\xbbOddelek 1A Pruske dr\xc5\xbeavne policije\xc2\xab._NEWLINE_Prvi vodja Gestapa je bil Rudolf Diels, ki je vanj rekrutiral v glavnem \xc4\x8dlane poklicnih policijskih oddelkov in vodil Gestapo kot nekak\xc5\xa1en zvezni policijski urad; podobno kot danes FBI v Zdru\xc5\xbeenih dr\xc5\xbeavah. Gestapo je v vlogi politi\xc4\x8dne policije za\xc4\x8del nastopati s prihodom Hermanna G\xc3\xb6ringa ki je Dielsa nasledil leta 1934. G\xc3\xb6ring je tudi skoval ime Gestapo (prej Gestapa). Od vlade je zahteval, da se vpliv gestapa raz\xc5\xa1iri iz Prusije na vso tedanjo Nem\xc4\x8dijo. To se je tudi zgodilo; edina izjema je bila Bavarska, kjer je Heinrich Himmler (vodja SS) bil na \xc4\x8delu bavarske policije in je uporabljal krajevne oddelke SS kot politi\xc4\x8dno policijo._NEWLINE_Aprila 1934 sta G\xc3\xb6ring in Himmler dosegla sporazum glede razmerja med Gestapom in SS. Gestapo je postal esesovski oddelek in s tem sestrska organizacija Sicherheitsdiensta.'